༢༨༩༽༄། ། ཀྱེ་པ་བཅུ་ཡི་གདམས་ངག་རྣལ་འབྱོར་རྣམས་ལ་གནང་བ། »» ཀྱེ་ཀྱེ། ཡང་དང་ཡང་དུ་རྒྱལ་བའི་དབང་པོ་རྣམས། ། དམ་བཅའ་བརྟན་པོས་ཐམས་ཅད་འགྲུབ་པར་གསུངས། ། ཀྱེ་ཀྱེ། སྡོམ་པ་ཞེས་ནི་གང་གིས་བཅས་པ་ཡི། ། ཉན་ཐོས་རང་སངས་རྒྱས་དང་སེམས་དཔའ་རྣམས། ། དང་པོ་ཁོ་ནར་དམ་བཅའ་བྱེད་པ་ནི། ། སྲོག་ལ་བབ་ཀྱང་མ་གཏོང་གང་ཡིན་དེས། ། བསྒྲུབ་པའི་འབྲས་བུ་མྱུར་དུ་གྲུབ་པར་གསུངས། ། ཀྱེ་ཀྱེ། ཐུབ་པའི་དབང་པོ་ཤཱཀྱའི་རྒྱལ་པོ་དེས། ། ཤིང་དབང་དྲུང་དུ་དང་པོ་དམ་བཅས་པའི། ། འོད་གསལ་བ་དེ་ཐོབ་པར་མ་གྱུར་ཚེ། ། དཀྱིལ་མོ་ཀྲུང་འདི་བཤིག་པར་མི་བྱ་ཞེས། ། དམ་བཅའ་ཞག་བདུན་གནས་པས་ཐོབ་པ་ཡིན། ། ཀྱེ་ཀྱེ། ཀ་ཏ་ཡ་ན་ཀུན་དགའ་བོས། ། ཤིང་གི་དྲུང་དུ་དམ་བཅས་གྲུབ། ། ཀྱེ་ཀྱེ། མ་ཁོལ་ལ་སོགས་མུ་སྟེགས་པ། ། ཡེངས་པ་མེད་པའི་དྲན་པས་གྲུབ། ། ཀྱེ་ཀྱེ། འདི་དང་ཕྱི་མ་བར་དོ་གསུམ། ། གཅིག་གི་དྲན་རྒྱུན་བསྟེན་པས་འགྲུབ། ། ཀྱེ་ཀྱེ། དྲན་དང་ཤེས་བཞིན་འདི་ཉིད་ནི། ཆོས་ཀྱི་རྩ་བར་ཐུབ་པས་གསུངས། ། ཀྱེ་ཀྱེ། མ་ཡེངས་པ་དང་མི་འདའ་བ། ། གཉིས་པོས་ལམ་དང་དམ་ཚིག་རྫོགས། ། ཀྱེ་ཀྱེ། གློ་རྡོལ་བུམ་པའི་ཆུ་བཞིན་དུ། ། དྲན་པ་ལ་ནི་མི་གནས་པ། ། དེས་ནི་ནམ་ཡང་འགྲུབ་མི་སྲིད། ། ཀྱེ་ཀྱེ། དགེ་དང་མི་དགེའི་དྲན་པ་ནི། ། ས་བོན་དང་པོ་གང་བྱུང་དེ། ། དྲན་པ་རྒྱུན་དུ་བསྲིངས་པས་འགྲུབ། ། ཀྱེ་པ་བཅུ་ཡི་གདམས་ངག་ལ། ། རྣལ་འབྱོར་རྣམས་ཀྱིས་གནས་པ་དེར། ། ཚེ་འདིར་རྫོགས་པའི་སངས་རྒྱས་སམ། ། ཡང་ན་ཞག་བདུན་ཁོ་ནས་འགྲུབ། ། ། །««